Legyél Te is burzsuj, tanulj meg lovaspólózni! - Burzsuj
By: Warren Buffett 2016. máj 22.
A legburzsujabb sport egyértelműen a lovaspóló, és nem csak azért, mert a királyok sportjának hívják. Ehhez a játékhoz csak három dolog kell: pénz, sok pénz, és még több pénz. Na, jó ez nem igaz, de valóban elengedhetetlen, hogy ne legyenek anyagi gondjaink. A jó hír, hogy itthon is vannak hagyományai a sportágnak...
A póló története bőven a Krisztus előtti időkre nyúlik vissza, elvben közép-ázsiai sztyeppék népeinek lovasjátékából fejlődött ki. Sokáig ki sem mozdult erről a földrészről, igaz, a Perzsa birodalom idején már az akkori arisztokrácia sportja volt. Ez nem is változott lényegében a a XIX. századig, csak éppen addigra már Kínában, Indiában, sőt még Japánban is játszotta a felső tízezer.
A pólónak két dolgot is köszönhetünk. Egyrészt a csodálatos kalapokat, hiszen a derby mellett itt is számít, hogy éppen melyik hölgy milyen extravagáns fejfedőt visel. Másrészt a Jaeger LeCoultre ikonikus órájának, a Reverso kifordítható tokjának ötlete állítólag azért született, hogy póló közben védeni lehessen az óraüveget a nem várt behatásoktól
A kontinensre az angolok hozták be mintegy 150 évvel ezelőtt, innen jutott át néhány évtized alatt először Észak-Amerikába, majd onnan délebbre, Argentínába. Ez utóbbi országban lényegében nemzeti sporttá vált, annyira, hogy jelenleg egy póló póni akkor jó ha argentin, egy pólócsapat pedig akkor, ha játszik benne legalább egy argentin.
A magyar főnemességgel 1880 körül Gróf Andrássy Géza ismertette meg a játékot, és bár a múlt században komoly sikereket értünk el - Berlini Olimpia (1936) IV. helyezés vagy a Hamburgi Európa Bajnokság (1939) I. helyezés -, de az „átkosban“ lényegében tiltott volt a sport. A rendszerváltás követően azonban ismét életre hívták az eredetileg 1927-ben alapított Magyar Póló Club-ot, sőt 1999 óta a tabajdi Váli-völgyi rétjén olyan nemzetközi szintű pályánk is van, amelyet rendszeresen használ a néhány tucat aktív sportolónk. Az utóbbi egyébként nem is egy, hanem kettő, ugyanis az ideális az, ha rögtön kettő van belőle.
Egy póló pálya hossza legalább 230 méter, amire azért van szükség, mert egy átlagos játékos egy ütéssel 160-180 méterre továbbítja a labdát. A szabályok szerint egyébként egy pólócsapat 4 főből áll, akik 4/8x7 perces meccseken ontják a gólokat a kapuba. Egy ilyen 7 perces etap az un. chakker, amelynek a játékosok pihent loval vágnak neki, tehát egy játékos 2-4 lovat is megül egy mérkőzés alatt. (A ló a szabályok szerint legfeljebb 2 chakkert játszhat.)
A nemzetközi pólótérképen mi is rajta vagyunk, a májustól októberig tartó hazai szezonban évente több rangos versenyre is sor kerül, ahol külföldi csapatokkal is összemérik a magyarok az erejüket. A szezon nyitóeseménye a most május 29.-én megrendezésre kerülő Diplomata Kupa lesz.
Pólójáték szabályai
A szabályos Full size méretű póló pálya hossza 230-270 méter között mozog, de szükség van mindkét végén közel 30-30 méter kifutó zónára. A szélessége 140 és 180 méter között áll meg, de itt is kell még 10-10 méter. A pályán a kaput két oszlop jelzi, a kidönthető kapufák közötti távolság pedig valamivel több mint 7 méter. A játékra a szabadtéri, füves pálya a legalkalmasabb, de lehet homokon és havon is játszani.
A golyó alakú labda 8,9 cm átmérőjű, és 120-140 gramm súlyú. A labda továbbításához használt ütő feje keményfából készül, nyele bambuszból, hossza 119-137 cm közötti, amely a ló illetve a lovas alkatától függően választható.
A játékidőt 4-8 chakker alkotja rövid 3 perces szünetekkel. A tiszta játékidőbe (7 perc) lényegében az az idő számít, amíg a labda játékban van. A játékosok tudásuk és teljesítményük alapján handicap értékelést kapnak (-2 és +10 között, az utóbbiak a világ legjobb póló játékosai, és szinte kivétel nélkül argentinok), és fonros, hogy a magasabb handicap összértékű csapat gólelőnyt kell adjon.
A játékhoz fegyelmezett és nyugodt lovakra van szükség, a legalkalmasabb a már említett argentin póni. A sport kifejezetten veszélyes, így a sisak és a térdvédő is kötelező. A győzelmet a lőtt gólok alapján mérik, és itt minden gól után térfélcsere történik annak érdekében, hogy a napsütés, szélirány, vagy éppen a pálya fekvése ne befolyásolhassa az eredményt.
Forrás: Magyar Polo Club
https://burzsuj.blog.hu/api/trackback/id/tr648738616